
Személygépjármű fedélzeti lengéscsillapító felügyeleti rendszer fejlesztése

Napjainkban elmondható, hogy igen sok személygépjármű rója az utakat. Az emberek a járművüket minden nap használják, de nem várható el mindenkitől, hogy megfelelő műszaki „vénája” legyen az üzemeltetéséhez. Az időszakos műszaki vizsga, segítséget nyújthat a drasztikus problémák feltárásában, de a két műszaki vizsga közötti időszakban a tulajdonos, „magára van hagyva”. A motorirányító egységek, a motor működését felügyelő és bonyolító rendszerek hibáját már elég régóta képesek jelezni. A gépjármű technika jelenlegi fejlettsége, lehetőséget adott az olyan rendszerek felügyeletére is, amiket eddig nem tudtunk a fedélzeti OBD, EOBD diagnosztikai csatlakozón keresztül diagnosztizálni. Ennek a fejlődési lépcsőfoknak szüksége volt arra, hogy a diagnosztizálandó rendszerben elektromos elven működő részegységek legyenek.
Nem foglalkozik viszont fedélzeti diagnosztika a lengéscsillapítók állapotával. Ha a kerék nincsen megfelelően, -lehetőleg folyamatosan- a talajjal kapcsolatban, az tapadásvesztést jelent. A nem tapadó kerék számtalan kellemetlenséget okoz, többek között jelentősen megnövekedett fékutat illetőleg a gépjármű stabilitásának elvesztését. Az egyik piacvezető lengéscsillapító gyártó 2005-ben végzett európai felméréséből kiderült, hogy az általuk tesztelt autók 47%-ának lengéscsillapítója alkalmatlan volt közúti használatra. Még drasztikusabb eredményt mutatnak a műszaki kultúrájáról híres Németországban végzett felmérések, ahol a tesztelt autók 52,38%-ának volt használatra alkalmatlan a lengéscsillapítója.
Dolgozatom célja, hogy olyan kísérleti mérőrendszert építsek ki, melynek segítségével figyelhető a gépjármű lengéscsillapítóinak, a különböző gerjesztésekre adott válasz függvénye. A vizsgálatot először szabványos gerjesztésekre adott válaszfüggvények eredményeinek elemzésével kezdem, ami könnyen hasonlítható a jelenleg hatályos, hatósági vizsgálatok lengéscsillapító minősítő eljárásához. A távlati cél, olyan mérőrendszer fejlesztése, amely később a gépjármű CAN-bus rendszeréhez csatlakoztatva, hibakóddal tud utalni az egyes lengéscsillapítók meghibásodására, így a tulajdonos hamar értesül a problémáról. Ezáltal minden gépjármű használó nagyobb biztonságban tudhatja, utasait, önmagát és a közlekedésben résztvevő többi embert.



